ไฟแนนเชียลไดเจสต์
โดย...ช.ชดา
1 ธ.ค. 2558

โดย...ช.ชดา
...เมื่อวานนี้เป็นวันเงินเดือนออก มนุษย์เงินเดือนก็พาแห่กันกดเอทีเอ็มและใช้บริการอินเทอร์เน็ตแบงก์กิ้ง จนทำให้ระบบของธนาคารกรุงไทยล่ม ทำธุรกรรมการเงินอะไรไม่ได้สักอย่าง ทำให้ลูกค้าบ่นอุบเพราะกดเงินสดออกมาใช้จ่ายไม่ได้ จะโอนเงินไปชำระค่าสินค้าและบริการ หรือจ่ายหนี้ให้ใครไม่ได้สักอย่าง
เรื่องนี้ วิเทศ เตชางาม รองกรรมการผู้จัดการใหญ่ สายงานเทคโนโลยี ธนาคารกรุงไทย ให้ข้อมูลว่า การขัดข้องของระบบงานหลัก (คอร์แบงก์กิ้ง) เกิดขึ้นตั้งแต่ช่วงก่อนเวลา 12.00 น. และเวลา 18.00 น. บริการอิเล็กทรอนิกส์แบงก์กิ้งของธนาคารใช้บริการได้ 100%
แค่นี้ยังไม่หนำใจ เพื่อแก้ไขปัญหาให้เบ็ดเสร็จ กรุงไทยเลยปิดระบบชั่วคราวในช่วงเวลา 00.30–02.30 น. ของวันที่ 1 ธ.ค. เพื่อรีสตาร์ทกำจัดข้อมูลขยะที่ค้างอยู่ในระบบ ซึ่งจะส่งผลให้ลูกค้าของธนาคารไม่สามารถใช้บริการบางประเภทในช่วงเวลาดังกล่าว  
...อย่าคิดว่ามีแค่ธนาคารกรุงไทยที่เจอลูกค้าดีดอสแห่มาใช้บริการจนระบบล่ม ธนาคารกสิกรไทยก็เจอปัญหาระบบโมบายแบงก์กิ้งล่มเช่นกัน  ทวี ธีระสุนทรวงศ์ รองกรรมการผู้จัดการ ธนาคารกสิกรไทย รับว่าปัญหาเกิดจากความหน่วงของระบบจากปริมาณธุรกรรมช่วงปลายเดือนที่มีมากกว่าปกติ ไม่ได้มีปัญหาที่คอร์แบงก์กิ้งหรือระบบไอที ลูกค้าก็จะใช้งานได้บ้างไม่ได้บ้าง ทราบแล้วเปลี่ยน
...โปรดทราบ คปภ.จะลงมาแก้ไขปัญหาความวุ่นวายของประกันอาวุโสโอเคของเอไอเอแล้ว